**ΕΡΓΑΣΤΗΡΙΟ 1**. «Για να γίνουμε κοινότητα»

Το 1ο εργαστήριο, το οποίο λειτουργεί ως αφορμή γνωριμίας των μαθητών/τριών, τους/τις εισάγει στην έννοια της κοινότητας, της έννοιας που αποτελεί τον έναν όρο της φράσης «μαθητικές κοινότητες». Η συζήτηση μπορεί να ξεκινήσει με το εκπαιδευτικό πρόβλημα (*Οι μαθητικές εκλογές πλησιάζουν. Γνωρίζουμε, όμως, τη σημασία τους; Ξέρουμε τον ρόλο που μπορούν να παίξουν οι μαθητικές κοινότητες; Έχουμε καταγράψει τις ανάγκες του σχολείου μας; Έχουμε εντοπίσει τα «ιδανικά» πρόσωπα, που θα μας ενεργοποιήσουν όλους, ώστε να επιλύσουμε τα προβλήματα που υπάρχουν; Ή μήπως οι μαθητικές κοινότητες έχουν ως μοναδική τους αποστολή το να πιέζουν για εκδρομές και να δημιουργούν τις συνθήκες ώστε να χάνουμε μάθημα;*).

Στις δραστηριότητες του εργαστηρίου, που είναι σημαντικό να επιτρέψουν την αυθόρμητη έκφραση των μαθητών/τριών, και στη συζήτηση που θα ακολουθήσει, είναι ενδεχόμενο να αναδειχθούν προβλήματα που δεν είχαν υποπέσει στην αντίληψή μας: μαθητές/τριες αποκλεισμένοι/ες από την κοινότητα, αδιαφορία, εκφοβισμός, βία, αυταρχικότητα, έλλειψη διαλόγου και συνεργασίας κ.λπ. Αυτά τα προβλήματα θα πρέπει να αποτελέσουν τη βάση άλλων στοχευμένων ενδοσχολικών δράσεων.

Το 1ο εργαστήριο στοχεύει στο να δημιουργηθεί στους/στις μαθητές/τριες η αίσθηση του ανήκειν, της κοινότητας. Επιπλέον, οι μαθητές/τριες, αρχίζουν να εκφράζουν απόψεις για το σχολείο τους, οι οποίες θα αποτελέσουν υλικό επεξεργασίας σε επόμενο εργαστήριο.

Πιο συγκεκριμένα, οι μαθητές/τριες θα είναι σε θέση:

*Α. Σε επίπεδο γνώσεων*

* Να αντιληφθούν ποια είναι τα στοιχεία που ενώνουν τους ανθρώπους σε κοινότητα.

*Β. Σε επίπεδο δεξιοτήτων*

* Να εκφράζουν τις απόψεις τους με τρόπο συγκροτημένο.
* Να συζητούν με τους συμμαθητές/τριές τους επιδεικνύοντας σεβασμό και ευαισθησία για τις απόψεις τους.

*Γ. Σε επίπεδο στάσεων και αξιών*

* Να διαπιστώσουν ότι μια κοινότητα έχει θετικά και αρνητικά στοιχεία και ότι τα δεύτερα μπορούν να βελτιωθούν χάρη στις ενέργειες όλων.
* Να συνειδητοποιήσουν ότι η σχολική κοινότητα (και κάθε κοινότητα) περιλαμβάνει όλους/ες παρά τις διαφορές που μπορεί να έχουν.
* Να διαπιστώσουν ότι η κοινότητα δεν εξαφανίζει την ατομικότητα και ότι όλοι έχουν τη θέση τους και τη διακριτή αξία τους μέσα στην κοινότητα.

**Εναλλακτική/συμπληρωματική δραστηριότητα**

Με την τεχνική της ιδεοθύελλας αναζητούμε τα στοιχεία εκείνα που μας δημιουργούν την αίσθηση της κοινότητας στο σχολείο μας: φίλοι/ες και συμμαθητές/τριες, αθλητικοί αγώνες, εκδηλώσεις, γιορτές, θεατρικές παραστάσεις, διαγωνισμοί, εκδρομές κ.λπ. Οι απόψεις καταγράφονται και συζητούνται.