**ΕΡΓΑΣΤΗΡΙΟ 7**. «Βάζω στόχους και προχωρώ. Αξιολόγηση»

Το 7ο εργαστήριο αποτελεί τον αναστοχασμό για το πρόγραμμα και την αυτο- αξιολόγηση των μαθητών/τριών. Όπως αναφέρθηκε και αλλού, είναι σημαντικό οι μαθητές/τριες να μην μείνουν στις διαπιστώσεις και στις διακηρύξεις, αλλά και να ενεργήσουν (ή έστω να καταστρώσουν στρατηγική) προκειμένου να βελτιώσουν κάτι από αυτά που θεωρούν κακώς κείμενα.

Το τελευταίο εργαστήριο είναι αφιερωμένο στην αξιολόγηση του προγράμματος και στην αυτο- αξιολόγηση των μαθητών/τριών για τη συμμετοχή τους σε αυτό.

Πιο συγκεκριμένα, οι μαθητές/τριες θα είναι σε θέση:

*Α. Σε επίπεδο γνώσεων*

* Να κατανοήσουν τον τρόπο με τον οποίο πραγματοποιείται ο αναστοχασμός, η αξιολόγηση και η αυτο-αξιολόγηση.

*Β. Σε επίπεδο δεξιοτήτων*

* Να οργανώνουν την αυτο- αξιολόγησή τους με τρόπο αποτελεσματικό, με στόχο την οικοδόμηση ενός λογικού και τεκμηριωμένου επιχειρήματος βάσει σαφών και προσδιορίσιμων κριτηρίων, αρχών ή αξιών και/ή αδιάσειστων στοιχείων.

*Γ. Σε επίπεδο στάσεων και αξιών*

* Να εκτιμήσουν την αξία της της αναθεώρησης των απόψεών τους.

Είναι σημαντικό, αφού οι μαθητές/τριες συνειδητοποιήσουν τις αρμοδιότητες του μαθητικού συμβουλίου και τα περιθώρια δράσης που αυτό έχει -και μετά τον αναστοχασμό-, να συμφωνήσουν ποιο από τα θέματα που θίχτηκαν ή από τα προβλήματα που εντοπίστηκαν μπορεί να αντιμετωπιστεί άμεσα και (μετά από ανάλυση κόστους-οφέλους) να σχεδιάσουν τις εναλλακτικές ατομικές ή συλλογικές δράσεις που απαιτούνται **και να τις υλοποιήσουν.**

**Εναλλακτική/ συμπληρωματική δραστηριότητα**

Μπορεί να δοθεί εναλλακτικά το Φύλλο περιγραφικής αυτοαξιολόγησης μαθητή/τριας.