**ΕΡΓΑΣΤΗΡΙΟ 2**. «Μελετώντας τη νομοθεσία»

Το 2ο εργαστήριο, εκτός από τη διερευνητική, έχει και πληροφοριακή διάσταση. Παρότι οι μαθητές/τριες λαμβάνουν μέρος στις μαθητικές εκλογές και παρότι υπάρχει συνήθως ενημέρωση εκ μέρους των εκπαιδευτικών, δεν είναι βέβαιο ότι οι πληροφορίες υπόκεινται σε επεξεργασία από τους/τις μαθητές/τριες ούτε ότι αποτελούν αντικείμενο προβληματισμού. Τα θεσμικά κείμενα φαίνονται στους/στις μαθητές/τριες ψυχρά και άψυχα**.** χρειάζεται να μελετηθούν προσεκτικά, να αναδειχθούν οι κεντρικοί τους άξονες για να φανεί η πρόθεση του συντάκτη τους και ο στόχος του κειμένου. Να αναδειχθεί, τέλος, η απόσταση από την πραγματικότητα και από τη βιωμένη εμπειρία των μαθητών/τριών.

Στοχεύοντας στις δεξιότητες του 21ου αιώνα, το 2ο εργαστήριο καλλιεργεί πρωτίστως την κριτική σκέψη και δευτερευόντως τη συνεργασία και τη δημιουργικότητα. Οι μαθητές/τριες, μελετώντας τη νομοθεσία σχετικά με τις μαθητικές κοινότητες, εκτιμούν και σχολιάζουν τον βαθμό κατά τον οποίο το κοινό βίωμα για τη σχολική τους πραγματικότητα συμφωνεί με το θεσμικό κείμενο. Κατ’ επέκταση, διαβλέπουν δυνατότητες βελτίωσης και αναζητούν λύσεις που θα την επιτρέψουν. Ως προς τις δεξιότητες ζωής, οι μαθητές/τριες αποκτούν τα εφόδια ώστε να γίνουν αργότερα ενεργοί πολίτες.

Πιο συγκεκριμένα, οι μαθητές/τριες θα είναι σε θέση:

*Α. Σε επίπεδο γνώσεων*

* Να κατανοήσουν το νομικό πλαίσιο για τις μαθητικές κοινότητες.

*Β. Σε επίπεδο δεξιοτήτων*

* Να διακρίνουν τους νοηματικούς αρμούς ενός γραπτού (θεσμικού) κειμένου.
* Να πυκνώνουν τα νοήματα ενός γραπτού κειμένου.
* Να αναπτύξουν κριτική στάση έναντι της κοινότητάς τους.

*Γ. Σε επίπεδο στάσεων και αξιών*

* Να αντιληφθούν τη σχολική κοινότητα ως μια κοινότητα ενδιαφερόντων.
* Να ευαισθητοποιηθούν για τη σημασία της ορθής ή μη λειτουργίας των μαθητικών κοινοτήτων.
* Να εκτιμήσουν την αξία της προσωπικής δέσμευσης, αλλά και της συλλογικής προσπάθειας, για την αλλαγή στον χώρο της κοινότητάς τους.

**Εποπτικό Υλικό**

Κανονισμός μαθητικών κοινοτήτων: ΥΑ 23613/6/Γ2/4094/1986 – ΦΕΚ 619/Β/25-9-1986.

Διαθέσιμο στο <https://www.e-nomothesia.gr/kat-ekpaideuse/ya-236136-g2-4094-1986.html> (τελευταία πρόσβαση 12/09/2024)

**Εναλλακτικές/συμπληρωματικές δραστηριότητες**

1. Η παρουσίαση του περιεχομένου της ΥΑ μπορεί να γίνει με διαφορετικούς τρόπους: μπορούμε να προσχεδιάσουμε μια προφορική ανάλυση, να ετοιμάσουμε μια παρουσίαση με power point, να σχεδιάσουμε infographics, να δημιουργήσουμε εννοιολογικό χάρτη ή σχεδιάγραμμα κ.λπ., λαμβάνοντας υπ’ όψιν ποιος από τους τρόπους είναι πιο κατάλληλος ώστε οι πληροφορίες να εντυπωθούν στους/στις συμμαθητές/τριές μας.

2. Μπορούμε να ετοιμάσουμε έναν πίνακα διπλής εισόδου: στη μία στήλη τοποθετούμε όσα καταγράφονται στη νομοθεσία, στη δεύτερη όσα ισχύουν στο σχολείο μας. Ο πίνακας μπορεί να ακολουθείται από παράρτημα με σχόλια.