**ΕΡΓΑΣΤΗΡΙΟ 3**. «Το δικό μας σχολείο»

Στο 3ο εργαστήριο, οι μαθητές/τριες μαθαίνουν να σκέφτονται κριτικά και να επιλύουν προβλήματα με τρόπο δημιουργικό, μάλιστα αξιοποιώντας μια τεχνική ανάλυσης με μεταβιβάσιμο χαρακτήρα (μπορεί να χρησιμοποιηθεί σε διάφορα πλαίσια: επαγγελματικό, κοινωνικό, επιχειρηματικό κ.λπ.).

Οι μαθητές/τριες θα είναι σε θέση:

*Α. Σε επίπεδο γνώσεων*

* Να γνωρίσουν τη μεθοδολογία της SWOT ανάλυσης.

*Β. Σε επίπεδο δεξιοτήτων*

* Να οργανώνουν την αναζήτηση τεκμήριων προκειμένου να υποστηρίξουν τη θέση τους.
* Να εφαρμόσουν την τεχνική της SWOT ανάλυσης.
* Να συλλέγουν τα αποτελέσματα της αναζήτησής τους με τρόπο οργανωμένο και συνεκτικό, ώστε να διατυπώνουν τεκμηριωμένα συμπεράσματα.
* Να εντοπίσουν ενδεχόμενα προβλήματα στο σχολικό περιβάλλον τους και να προτείνουν συγκεκριμένες λύσεις για την επίλυσή τους.

*Γ. Σε επίπεδο στάσεων και αξιών*

Να εκτιμήσουν την αξία της προσωπικής και συλλογικής συνεισφοράς για τη βελτίωση των συνθηκών της σχολικής ζωής (*caring thinking*).

Προκειμένου η καταγραφή της εικόνας του σχολείου να είναι αποτελεσματική, απαιτούνται συγκεκριμένα βήματα, τα οποία μπορούν οι μαθητές/τριες να τροποποιήσουν ανάλογα με τις συνθήκες της έρευνάς τους.

Είναι, λοιπόν, σκόπιμο ο/η εκπαιδευτικός να δώσει στους/στις μαθητές/τριες ένα σημειωτικό εργαλείο όπως το εξής:

*Βήμα 1ο: Στόχος*

Ποιο είναι το θέμα μας; Τι θέλουμε να διερευνήσουμε;

*Βήμα 2ο: Προετοιμασία*

Τι είδους υλικά απαιτούνται (χαρτί και μολύβι, φωτογραφική μηχανή, κάμερα, σύστημα καταγραφής ήχου κ.λπ.);

Από ποιους μπορούμε να πάρουμε συνέντευξη (συμμαθητές/τριες, εκπαιδευτικούς γονείς κ.λπ.); Τι ερωτήσεις θα τους κάνουμε; Με ποιον τρόπο θα τους απευθυνθούμε;

*Βήμα 3ο: Επεξεργασία*

Ποια είναι τα πιο σημαντικά ευρήματά μας; Πώς θα τα συνοψίσουμε και θα τα εντάξουμε στον πίνακα της SWOT ανάλυσης;

*Βήμα 4ο: Παρουσίαση*

Πώς θα παρουσιάσουμε τα ευρήματά μας, ώστε η θέση μας να είναι πειστική (κείμενο, αφίσα, κολάζ φωτογραφιών, αρχείο παρουσίασης κ.λπ.);

**Εναλλακτική/ συμπληρωματική δραστηριότητα**

Δημιουργούμε ένα σύμβολο (οικόσημο) του σχολείου μας, χρησιμοποιώντας λεκτικό και εικόνες που αντιπροσωπεύουν την κουλτούρα και τις αξίες του.

**Εποπτικό Υλικό**



Πηγή εικόνας <https://en.wikipedia.org/wiki/SWOT_analysis> (τελευταία πρόσβαση 12/09/2024)

**ΠΑΡΑΡΤΗΜΑ**

**SWOT ανάλυση**

Η **ανάλυση SWOT** είναι ένα εργαλείο στρατηγικού σχεδιασμού το οποίο αποτυπώνει και αναλύει το εσωτερικό και εξωτερικό περιβάλλον μίας επιχείρησης, όταν η επιχείρηση πρέπει να λάβει μία απόφαση σε σχέση με τους στόχους της και με σκοπό την επίτευξή τους.

Όπου στο κείμενο αναφέρεται «επιχείρηση», μπορούμε να σημειώσουμε τη λέξη «σχολείο».

Το αρκτικόλεξο SWOT προκύπτει από τις αγγλικές λέξεις: *Strengths (*δυνατά σημεία)*, Weaknesses* (αδυναμίες)*, Opportunities* (ευκαιρίες)*, Threats* (απειλές) και δηλώνει τα στοιχεία που μελετώνται και αναλύονται.

Τα δυνατά σημεία και οι αδυναμίες αναφέρονται στο εσωτερικό περιβάλλον της επιχείρησης, καθώς προκύπτουν από τους εσωτερικούς πόρους που αυτή κατέχει (π.χ., ικανότητες προσωπικού και στελεχών, ιδιότητες και χαρακτηριστικά της επιχείρησης, κ.λπ.). Αντιθέτως, οι ευκαιρίες και οι απειλές αναφέρονται σε μεταβλητές του εξωτερικού περιβάλλοντος, τις οποίες η επιχείρηση πρέπει να εντοπίσει και να προσαρμοστεί σε αυτές.

**Δυνάμεις**

* Ποια είναι τα πλεονεκτήματά μας;
* Ποια είναι η πλέον ανταγωνιστική υπηρεσία που παρέχουμε;
* Ποιοι είναι οι διαθέσιμοι πόροι μας που είναι μοναδικοί;

**Αδυναμίες**

* Τι θα μπορούσε να βελτιωθεί;
* Τι θα έπρεπε να αποφευχθεί;

**Ευκαιρίες**

* Ποιες είναι οι ευκαιρίες που εμφανίζονται;
* Ποιες είναι οι ενδιαφέρουσες τάσεις που αφορούν το σχολείο μας; Χρήσιμες ευκαιρίες μπορεί να θεωρηθούν:
* Αλλαγές στην κοινότητα, σε μικρή ή μεγάλη κλίμακα.
* Αλλαγές στην κρατική πολιτική.
* Αλλαγές στα κοινωνικά πρότυπα, πληθυσμιακά προφίλ, αλλαγές τρόπου ζωής.
* Τοπικά γεγονότα.

**Απειλές**:

* Ποια εμπόδια εμφανίζονται συνήθως;
* Τί κάνουν τα άλλα σχολεία;